
A kajak-kenu sportág integrálása a testnevelésbe

Jelentős változásokat eredményezett a testnevelés tantárgy oktatásában a mindennapos testnevelés bevezetése, ezzel új lehetőségek lettek adottak a pedagógusok számára, melyek kihasználása helyi szinten is nagy felelősséget hoz magával a testneveléssel, testkultúrával foglalkozó szakemberekre.
Kutatásomban erre irányuló kezdeményezéseket vizsgáltam, a szolnoki Tiszaparti Római Katolikus Általános Iskolában működő kajak-kenu oktatást, A jászalsószentgyörgyi kajak-kenu programot, illetve a Kovács Katalin Nemzeti Kajak-kenu Akadémiát. A programok a sportág alapjainak tanmenetbe történő beépítését célozzák. A kutatás célja, hogy a kapott eredmények hatására egy reális képet kapjak a sportág jelenlegi helyzetéről, hiszen az iskoláknak adott az a lehetőség, hogy éljenek az alternatív kerettanterv lehetőségeivel, melyben megtalálható a Kajak-Kenu – vízijártassági ismeretek tantárgy. Ezen foglalkozások célja, hogy a gyermekek minél szélesebb körben megismerkedjenek a vízijártasságok alapjaival és a vízisportokkal, minél több természetközeli élményeket szerezzenek, és megismerjenek egy komplex, szabadtéren, speciális környezetben végezhető számos képességfejlesztést kielégítő sporttal. Ennek érdekében szükségszerű, hogy a tanuló megismerkedjen a különböző sportágak mozgásanyagával, ezen tevékenységeknek a tanulók sokoldalú testi, lelki és szellemi fejlesztésében betöltött szerepével. A kajak-kenu sportág biztosíthatja a gyermek számára, hogy egy élményekben gazdag képzésben vegyen részt.
Mivel kutatásomban több kérdés is felmerült, az adatfelvétel során három kérdőívet használtam, kettő a vizsgált iskolák tanulóinak, egy pedig a Jász-Nagykun-Szolnok megyében tanító testnevelők részére készült, illetve három interjút készítettem, az iskolai kajak-kenu oktatásban résztvevő szakemberekkel. Az iskolai program során a fejlesztő hatások természeti közegben, önfeledt hangulat mellett érvényesülhetnek és épülhetnek be a gyermek testkultúrájába és személyiségébe. A kajak-kenu sportág beépítése a mindennapos testnevelésbe mind a gyermekek, mind a pedagógusok részéről nagyon pozitív hozzáállást eredményez. 



